KIRJALLINEN KYSYMYS E-3504/01 esittäjä(t): Camilo Nogueira Román (Verts/ALE) komissiolle. Talousarviosta vastaavan komissaarin vuoden 2007 jälkeistä unionin talousarvion tasoa koskevat lausunnot ja rakennerahastojen tulevaisuus nykyisillä tavoite 1 -alueilla.



Virallinen lehti nro 172 E , 18/07/2002 s. 0075 - 0076



KIRJALLINEN KYSYMYS E-3504/01 esittäjä(t): Camilo Nogueira Román (Verts/ALE) komissiolle (8. tammikuuta 2002) Aihe: Talousarviosta vastaavan komissaarin vuoden 2007 jälkeistä unionin talousarvion tasoa koskevat lausunnot ja rakennerahastojen tulevaisuus nykyisillä tavoite 1 -alueilla Espanjalaiselle sanomalehdelle antamiensa lausuntojen mukaan talousarviosta vastaava komissaarin Michaele Schreyerin mielestä on liian varhaista laatia ennusteita Andalusian taloudellisesta tilanteesta. Hän korosti kantaansa hetkellä, jolloin nykyisille tavoite 1 -alueille myönnettävistä määrärahoista päätetään. Alueiden joukossa on myös edustamani Galicia. Komissaari ei kuitenkaan ollut yhtä varauksellinen määritellessään rajoja yhteisön talousarviolle seuraavina vuosina. Hän jopa myönsi, että on ymmärrettävää, että vuonna 2006 päättyvän nykyisen kauden loppuvaiheessa sanotaan selvästi, että jopa laajentumisen jälkeen talousarvio jää alle EU:n BKT:sta lasketun 1,27 prosentin enimmäismäärän. Mitä komissaari tällä tarkoitti? Miten komissaari uskaltaa tehdä tällaisia talousarvioon liittyviä ennusteita, kun hänen virkakautensa päättyy tämän vaalikauden päättyessä vuonna 2004? Miksi komissaari on niin varovainen tätä kautta koskevissa rakennerahastoihin liittyvissä asioissa? Miksi komissaari on toisaalta niin päättäväinen unionin talousarvion tasoon liittyvissä kysymyksissä, vaikka siitä ei ole käyty vielä keskustelua kansalaisten ja yhteisön toimielinten keskuudessa ja vaikka talousarviota pitäisi joka tapauksessa korottaa, jotta poliittisen ja sosiaalisen Euroopan olemassaolo olisi mahdollista? Michel Barnier'n komission puolesta antama vastaus (28. helmikuuta 2002) Espanjalaiselle El País -sanomalehdelle 30. marraskuuta 2001 myöntämässään haastattelussa talousarviosta vastaava komissaari viittasi valtioiden ja hallitusten päämiesten Berliinissä 24.25. maaliskuuta 1999 kokoontuneessa Eurooppa-neuvostossa tekemiin päätöksiin. Samassa yhteydessä kaudelle 20002006 hyväksytyissä rahoitusnäkymissä otettiin huomioon mahdollisuus, että kuusi uutta jäsenvaltiota liittyisi vuonna 2002. Sitä varten otettiin käyttöön uusi otsake, jonka vuotuiset määrärahat kasvavat 6,45 miljardista eurosta vuonna 2002 aina 16,78 miljardiin euroon vuonna 2006. Laekenissa 14.15. joulukuuta 2001 kokoontunut Eurooppa-neuvosto vahvisti, että kymmenen hakijamaata voivat liittyä unioniin vuonna 2004, mikäli jäsenyysneuvottelut ja kyseisten maiden uudistusprosessi jatkuvat nykyisellä vauhdilla. Komissio hyväksyi 30. tammikuuta 2002 laajentumisen rahoituskehyksen, joka noudattaa Berliinissä uusille jäsenvaltioille vuoteen 2006 asti vahvistettuja enimmäismääriä. Berliinissä tehtyjen päätösten mukaisesti yhteisön nykyisessä talousarviossa, johon sisältyy erityinen otsake uusia jäsenvaltioita varten, ei käytetä loppuun 1,27 prosentiksi yhteisön BKT:sta laskettua enimmäismäärää. Komissio tekee rahoitusnäkymiä vuoden 2006 jälkeen koskevan ehdotuksen riittävän ajoissa, jotta tarvittavat päätökset voidaan tehdä hyvissä ajoin ennen nykyisten rahoitusnäkymien soveltamisen päättymistä.